Я закъуэ къарукIэ яутIыпщ
Ди планетэм и хъуреягъкIэ хьэршым къыщызылъэтыхь Къэрал зэхуаку станцым (МКС) и Iэгъуэблагъэм накъыгъэм и 27-м къыщыщIидзынущ США-м щыIэ SpaceX компанием NASA щIэныгъэ IуэхущIапIэм хуигъэхьэзыра Crew Dragon хьэршырыкIуэ кхъухьлъатэр. Абы къыкIэраутIыпщыкIыну Falcon 9 ракетэм исынущ а къэралым щыщ астронавт щIалэхэу Бенкен Робертрэ Херли Дагласрэ.
ЖыжьэрыкIуэ кхъуафэр, щIым зыкъытриIэтыкIа иужькIэ, сыхьэт 24-м и кIуэцIкIэ МКС-м къыбгъэдэхутэнущ. А Iуэхум теухуа хъыбар иджыблагъэ зэбграгъэхащ NASA IуэхущIапIэм и лэжьакIуэхэм. Къыхэгъэщыпхъэщ цIыху зэрыс хьэршырыкIуэ кхъухьлъатэхэм ящыщ гуэрми иужьрей илъэсипщIым къриубыдэу США-м и щIыналъэм зэрызыщимыIэтари.
2011 гъэм и бадзэуэгъуэм къыщыщIэдзауэ иджыри къыздэсым, США-м и астронавтхэр МКС-м нэзышэсу къэгъуэгурыкIуар Урысейм и «Союз» ракетэхэрщ (а къалэныр езыхэм я Шаттл кхъухьлъатэхэм яхуэмыгъэзэщIэж щыхъуам). АрщхьэкIэ, НАСА-м и унафэщIхэм, апхуэдэу къызэрекIуэкIыр яфIэмыфIу, зыхуагъэзат хьэршыр бэIутIэIуншэу зэпызыупщIыф кхъухьлъатэщIэхэр зыухуэфыну къалъыта SpaceX, Boeing хьэрычэтыщIэ компаниехэм.
А тIум ящыщу зи IэдакъэщIэкIыр нэхъ хуэщIауэ къыщIэкIар SpaceX IуэхущIапIэм игъэхьэзырар арати, НАСА-м ар къыхихащ, зыхуигъэувыжа и программэр нэхъ хуэгъэзэщIэнуи къибжащ.
МазитI ипэкIэ Crew Dragon капсулэм (зэрышынагъуэншэр зрагъэщIэн мурадкIэ) хьэнцэгуащэ ирагъэтIысхьэри, ди планетэм километр 400-кIэ пэIэщIэ МКС-м яутIыпщат. ХутакIуэхьэршырыкIуэр абы нэсри, махуи 6 дэкIа иужькIэ къигъэзэжащ, цIыху теплъэ зиIэу и гъусари зэрыщытауэ ЩIым къытришэжащ.
«NASA IуэхущIапIэм и закъуэ къарукIэ хьэршым иутIыпщыну ди астронавтхэр къызытелъэтыкIынури дищIщ, зэрысынури ди ракетэщ!», — щыжеIэ Твиттерым щиIэ и напэкIуэцIым, зэрыгуфIэр хуэмыгъэпщкIуу, США-м Аэронавтикэм, хьэрш гъунэгъур джынымкIэ и лъэпкъ управленэм (NASA-м) и унафэщI Брайденстайн Джим.
Накъыгъэм и 27-м яутIыпщыну Crew Dragon хьэршырыкIуэ кхъухьлъатэр Кеннеди и цIэр зэрихьэу Флоридэ штатым щыIэ центрым телъэтыкIынущ.
КЪУМАХУЭ Аслъэн.
